KOMISSION PÄÄTÖS,

tehty 7 päivänä tammikuuta 1987,

viljan neuvoa-antavan komitean erityisestä riisijaostosta (87/72/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

viljan neuvoa-antavan komitean yhteyteen perustettiin erityinen riisijaosto komission päätöksellä 64/436/ETY(1), sellaisena kuin se on viimeksi muutettuna päätöksellä 83/77/ETY(2),

uusien jäsenvaltioiden yhteisöön liittymisen seurauksena on osoittautunut tarpeelliseksi lisätä paikkojen lukumäärää ja jakaa ne uudelleen; lisäksi on suotavaa mukauttaa menettely jäsenten korvaamisesta,

viljan neuvoa-antavan komitean erityistä riisijaostoa koskevia määräyksiä on muutettu useita kertoja, ja niistä on tullut sen vuoksi vaikeasti sovellettavia; sen vuoksi niistä on tehtävä koonnelma,

on tärkeää, että komissio kerää ammatinharjoittajien ja kuluttajien lausunnot ongelmista, jotka riisialan yhteisen markkinajärjestelyn toiminta on aiheuttanut,

kaikkien ammatinharjoittajien, joihin tämän yhteisen markkinajärjestelyn täytäntöönpano suoraan vaikuttaa, sekä kuluttajien olisi voitava osallistua komission pyytämien lausuntojen laatimiseen, ja

jäsenvaltioiden kyseiset ammattiyhdistykset ja kuluttajaryhmittymät ovat perustaneet yhteisön tasolle järjestöjä, jotka pystyvät edustamaan kaikkien jäsenvaltioiden asianomaisia ammatinharjoittajia,

ON PÄÄTTÄNYT SEURAAVAA:

1 artikla

1. Perustetaan komission yhteyteen viljan neuvoa-antavan komitean erityinen riisijaosto, jäljempänä "jaosto".

2. Riisijaosto muodostuu seuraavien eturyhmien edustajista: maataloustuottajat, maatalousosuuskunnat, maataloustuote- ja elintarviketeollisuus, maataloustuotteiden kauppa, maatalous ja elintarvikealan työntekijät sekä kuluttajat.

2 artikla

1. Komissio voi kuulla riisijaostoa kaikista ongelmista, jotka liittyvät riisialan yhteistä markkinajärjestelyä koskevien asetusten soveltamiseen, ja erityisesti toimenpiteistä, jotka sen on toteutettava näiden asetusten mukaisesti.

2. Riisijaoston puheenjohtaja voi ilmoittaa komissiolle, että on aiheellista kuulla riisijaostoa sen toimivaltaan kuuluvasta asiasta, josta sille ei ole esitetty lausuntopyyntöä. Hän tekee niin erityisesti jonkin edustettuna olevan eturyhmän pyynnöstä.

3 artikla

1. Riisijaostossa on 28 jäsentä.

2. Paikat jaetaan seuraavasti:

- 14 alan maataloustuottajille ja maatalousosuuskunnille,

- kolme riisinjalostusteollisuudelle,

- yksi riisiä ja rikkoutuneita riisinjyviä käyttävälle teollisuudelle,

- kolme riisin tukkukauppiaille,

- neljä maatalous- ja elintarviketyöntekijöille,

- kolme kuluttajille.

4 artikla

1. Komissio nimittää riisijaoston jäsenet yhteisön tasolle perustettujen, 1 artiklan 2 kohdassa mainittuja eturyhmiä parhaiten edustavien ja sellaisten ammattijärjestöjen ehdotuksesta, joiden toiminta liittyy riisin yhteiseen markkinajärjestelyyn. Kuluttajien edustajat nimitetään kuitenkin kuluttajien neuvoa-antavan komitean ehdotuksesta. Kutakin täytettävää paikkaa varten nämä järjestöt ehdottavat eri maiden kansalaisista kahta ehdokasta.

2. Riisijaoston jäsenen toimikausi on kolme vuotta. Heidät voidaan nimittää uudeksi toimikaudeksi. Suoritetut tehtävät eivät oikeuta palkkioon.

Kolmen vuoden toimikauden päätyttyä riisijaoston jäsenet pysyvät toimessa, kunnes heidän seuraajansa nimitetään tai heidän toimikautensa uusitaan.

Jos joku jäsenistä eroaa tehtävästään tai kuolee, tai jos jäsenen ehdokkuutta esittänyt järjestö pyytää hänen korvaamistaan, hänet korvataan 1 kohdassa määrättyä menettelyä noudattaen.

3. Komissio julkaisee luettelon jäsenistä tiedoksi Euroopan yhteisöjen virallisessa lehdessä.

5 artikla

1. Jaosto valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnä olevien jäsenten kahden kolmasosan enemmistöllä ja myöhemmissä äänestyksissä läsnä olevien jäsenten yksinkertaisella enemmistöllä. Jos äänet menevät tasan, komissio nimeää tilapäisen puheenjohtajan.

2. Jaosto valitsee kaksi varapuheenjohtajaa kolmeksi vuodeksi.

Varapuheenjohtajat valitaan niiden eturyhmien edustajien keskuudesta, joihin puheenjohtaja ei kuulu.

Vaali toimitetaan 1 kohdassa määrättyä menettelyä noudattaen.

Jaosto voi samaa menettelyä noudattaen nimittää muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin jaostossa edustettuna olevasta eturyhmästä. Työvaliokunta valmistelee ja järjestää jaoston työn.

6 artikla

1. Ainoastaan komission edustajat, jaoston jäsenet, tai heidän ollessaan estyneitä heidän sijaisensa sekä 3 ja 4 kohdan mukaisesti kutsutut henkilöt voivat osallistua kokouksiin tai olla niissä läsnä.

2. Jos jäsen on estynyt, järjestö tai järjestöt, joille on annettu paikka jaostossa, voivat nimetä sijaisen, joka on valittava komission ja kyseisen järjestön tai järjestöjen yhdessä vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai järjestöjä edustavien jäsenten kokonaismäärästä. Tämä lukumäärä on vähintään yksi ja enintään kaksitoista.

Jaoston sihteeristölle on ilmoitettava sijaisen nimeämisestä vähintään seitsemän vuorokautta ennen kokousta.

3. Sellaisen järjestön pyynnöstä, jolle on annettu yksi tai useampi paikka jaostossa, puheenjohtaja voi yksimielisesti komission yksiköiden kanssa kutsua pääsihteerin tai sihteeristön jäsenen osallistumaan jaoston kokoukseen tarkkailijana.

Tapauksessa, jossa pääsihteeri on estynyt, hän voi kuitenkin luovuttaa tarkkailijan paikkansa nimeämälleen toiselle henkilölle.

Tarkkailijoilla ei ole puheoikeutta. Puheenjohtaja voi kuitenkin yksimielisesti komission yksiköiden kanssa antaa heille tämän oikeuden.

4. Kun esityslistan aiheet ovat luonteeltaan hyvin teknisiä ja poikkeavat siten jaoston tavallisista töistä, puheenjohtaja voi sellaisen järjestön pyynnöstä, jolle on annettu yksi tai useampi paikka jaostossa, ja yhdessä komission kanssa kutsua yhden tai useamman asiantuntijan osallistumaan jaoston töihin.

Komissio voi omasta aloitteestaan kutsua kenet tahansa, jolla on erityistä asiantuntemusta jostakin esityslistaan merkitystä aiheesta, osallistumaan asiantuntijana jaoston asioiden käsittelyyn. Asiantuntijat osallistuvat kuitenkin ainoastaan sen asian käsittelyyn, joka on syynä heidän läsnäoloonsa.

7 artikla

Jaosto voi yhdessä komission yksiköiden kanssa perustaa työryhmiä työnsä helpottamiseksi.

8 artikla

1. Riisijaosto kokoontuu komission toimipaikassa tämän kutsusta. Työvaliokunta kokoontuu puheenjohtajan yhdessä komission kanssa esittämästä kutsusta.

2. Komission asianomaisten yksiköiden edustajat osallistuvat riisijaoston, työvaliokunnan sekä työryhmien kokouksiin.

3. Komission yksiköt huolehtivat riisijaoston, työvaliokunnan sekä työryhmien sihteeristön tehtävistä.

9 artikla

Riisijaosto käsittelee asioita, joista komissio on pyytänyt lausuntoa. Äänestäminen ei ole käytössä.

Pyytäessään riisijaoston lausuntoa komissio voi asettaa määräajan, jonka kuluessa lausunto on annettava.

Jaostossa edustettuina olevien eturyhmien kannat ovat komissiolle toimitetussa kertomuksessa.

Jos riisijaosto hyväksyy pyydetyn lausunnon yksimielisesti, se laatii yhteiset johtopäätökset, jotka liitetään kertomukseen.

Komissio antaa tulokset asioiden käsittelystä tiedoksi neuvostolle tai hallintokomiteoille viimeksi mainittujen pyynnöstä.

10 artikla

Rajoittamatta perustamissopimuksen 214 artiklan säännösten soveltamista, riisijaoston jäsenet eivät saa ilmaista tietoja, jotka ovat tulleet heidän tietoonsa riisijaoston tai työryhmien työssä, jos komissio ilmoittaa näille, että pyydetty lausunto tai esitetty asia on luonteeltaan luottamuksellinen.

Tässä tapauksessa ainoastaan riisijaoston jäsenet ja komission edustajat osallistuvat kokouksiin.

11 artikla

Kumotaan komission päätös 64/436/ETY.

12 artikla

Tämä asetus tulee voimaan 1 päivänä tammikuuta 1987.

Tehty Brysselissä 7 päivänä tammikuuta 1987.

Komission puolesta

Frans ANDRIESSEN

Varapuheenjohtaja

(1) EYVL N:o 122, 29.7.1964, s. 2051/64

(2) EYVL N:o L 51, 24.2.1983, s. 34